**Αγαπημένα μου παιδιά κι αγαπητοί μου γονείς,**

ελπίζω να παραμένετε υγιείς, ψύχραιμοι κι αισιόδοξοι.

 Επικοινωνώ μαζί σας, για να σας δώσω μερικές ακόμη ιδέες για να αξιοποιήσετε, αν θέλετε, το μάθημα της θεατρικής αγωγής στο σπίτι.

 Στα δύο προηγούμενα e-mail (<http://70dim-athin.att.sch.gr/?p=919> στις 18 Μαρτίου & <http://70dim-athin.att.sch.gr/?p=969> στις 24 Μαρτίου) σας έστειλα ιδέες για θεατρικές δραστηριότητες – παιχνίδια για όλη την οικογένεια, καθώς και ιδέες για δραστηριότητες με αφορμή την Παγκόσμια Ημέρα Θεάτρου (27 Μαρτίου). Στόχος των δραστηριοτήτων αυτών ήταν τα μέλη της οικογένειας να επικοινωνήσουν μεταξύ τους, με έναν ευφάνταστο και δημιουργικό τρόπο και τα παιδιά να ενεργοποιηθούν και να ψυχαγωγηθούν, μακριά από τις οθόνες, που έτσι κι αλλιώς χρησιμοποιούν τόσο πολύ σε αυτή τη φάση λόγω συνθηκών.

 Σήμερα… θα διαφοροποιηθώ. Σας προτείνω, λοιπόν, να αξιοποιήσετε το «Φωτόδεντρο», μία ενδιαφέρουσα πλατφόρμα – αποθετήριο ψηφιακού εκπαιδευτικού υλικού του Υπουργείου Παιδείας.

 Συγκεκριμένα σας προτείνω να ακολουθήσετε με τα παιδιά (πατώντας ctrl παράλληλα με αριστερό κλικ) το σύνδεσμο <http://photodentro.edu.gr/aggregator/lo/photodentro-lor-8521-10901>

και **να παίξετε… διαδραστικό κουκλοθέατρο**!!! (αμέσως μετά επιλέγετε και ανοίγετε το εικονίδιο που βρίσκεται κάτω από τον τίτλο «Φτιάχνοντας μια παράσταση κουκλοθεάτρου» )

 **Παιδιά μου**, η εφαρμογή σας δίνει τη δυνατότητα:

* να γνωρίσετε τα διαφορετικά είδη κούκλας που χρησιμοποιούμε στο κουκλοθέατρο και να τα χωρίσετε σε ομάδες (μαριονέτες, δαχτυλόκουκλες, γαντόκουκλες, μαρότες)
* να διαβάσετε ένα παραμύθι (πατώντας το εικονίδιο με το βιβλιαράκι)
* να διαλέξετε ήρωες, ηρωίδες (πατήστε αριστερό κλικ πάνω στην κάθε φιγούρα και σύρετέ τη δεξιά) για να ζωντανέψετε το παραμύθι
* να μεταφερθείτε με τους ήρωες, ηρωίδες σας στη σκηνή, σε διαφορετικό κάθε φορά σκηνικό
* να επινοήσετε λόγια (θεατρικές ατάκες) για κάθε ήρωα και για κάθε ηρωίδα (με αριστερό κλικ πάνω στο κάθε συννεφάκι, θα πληκτρολογήσετε μία ατάκα και πατώντας το σύμβολο √ η ατάκα θα μπει στο συννεφάκι! Θα κάνετε το ίδιο για όλα τα πρόσωπα που θα διαλέξετε)
* να ετοιμάσετε 4 διαφορετικές θεατρικές σκηνές! Θα σας καθοδηγεί η εξέλιξη του παραμυθιού. Μπορείτε να προσθέτετε ή να αφαιρείτε κάποια από τα πρόσωπα, ανάλογα με την εξέλιξη της δράσης!
* να φωτογραφίσετε την καθεμία από τις 4 σκηνές ξεχωριστά (πατώντας το εικονίδιο με τη φωτογραφική μηχανή) και να συνθέσετε στο τέλος μία ψηφιακή παράσταση κουκλοθεάτρου!!!

Μην ξεχάσετε να φωτογραφίσετε το συνολικό αποτέλεσμα! Θα έχετε, έτσι, μία φωτογραφία - ενθύμιο της δημιουργίας σας (μπορείτε, αν θέλετε, να τη μοιραστείτε μαζί μου με e-mail) !!!

 Γονείς και παιδιά, ακολουθήστε τις οδηγίες με συνέπεια και προσοχή. Δείξτε υπομονή αν κολλάει το site… (υπάρχει περίπτωση στην αρχή να παρουσιαστεί η … αντιπαθητική ένδειξη ‘error’ (= λάθος), οπότε, μπορείτε να μπείτε στο Φωτόδεντρο μέσω Google και να επιλέξετε το μάθημα της θεατρικής αγωγής για παιδιά δημοτικού και τη δραστηριότητα «Φτιάχνοντας μια παράσταση κουκλοθεάτρου»).

Σας εύχομαι καλή *κουκλοθεατρική* διασκέδαση!!!

 Η δασκάλα της θεατρικής αγωγής, Γιάννα Βιδάλη.